NUSA ทุ่มงบ 8.5 พันลบ. ลุยพัฒนาโครงการ NUSASIRI
NUSA ซื้อที่ดินในพัทยา เพื่อพัฒนาโครงการ NUSASIRI มูลค่ากว่า 8.5 พันลบ. รองรับรถไฟความเร็วสูง กรุงเทพ-พัทยา
14 ธ.ค. 2558

นางศิริญา เทพเจริญ รองประธานเจ้าหน้าที่บริหาร บริษัท ณุศาศิริ จำกัด (มหาชน) หรือ NUSA เปิดเผยว่า บริษัทได้ขยายการลงทุนสู่หัวเมืองท่องเที่ยวมาอย่างต่อเนื่อง โดยที่พัทยา จังหวัดชลบุรีนั้น ณุศาศิริได้ลงทุนซื้อที่ดินเพื่อพัฒนาโครงการ NUSASIRI พัทยา เป็นอาณาจักรที่ยิ่งใหญ่ จุดหมายใหม่ของโลกรวมมูลค่ากว่า 8,500 ล้านบาท ที่ประกอบไปด้วยการพัฒนาเป็น 3 เฟสหลักๆ คือ โครงการสวนน้ำระดับโลก NUSA Water Land ,โครงการโรงแรมระดับ 5 ดาว  และโครงการ Nusa Chivani  Pattaya (ณุศา ชิวานี่ พัทยา) ด้วยเพราะเล็งเห็นศักยภาพของเมืองท่องเที่ยว
ประกอบกับในการดำเนินธุรกิจของณุศาศิริ นั้นพยายามที่มองหาความต่าง และเติมช่องว่างให้กับอสังหาริมทรัพย์ไทย ภายใต้คอนเซ็ปต์ ” Live Beyond” คิดให้ชีวิตสมบูรณ์แบบ เนื่องจากมองว่า แนวโน้มตลาดที่อยู่อาศัยในทำเลเมืองตากอากาศโดยภาพรวมในปีนี้ตลาดน่าจะขยายตัวดีขึ้น โดยมีปัจจัยสนับสนุนจากการส่งเสริมการท่องเที่ยวในพื้นที่ต่างๆ อีกทั้งแนวโน้มค่าเงินบาทของไทยนั้นอ่อนตัวอย่างต่อเนื่อง จะช่วยกระตุ้นให้นักลงทุนชาวต่างชาติ ทั้งชาวจีน ฮ่องกง สิงคโปร์ ตัดสินใจมาซื้อที่อยู่อาศัยในไทยได้เร็วขึ้น
ขณะเดียวกันแผนการลงทุนในโครงสร้างพื้นฐานก็จะช่วยสนับสนุนภาคการท่องเที่ยวและการลงทุนได้เป็นอย่างดี เช่น โครงการรถไฟความเร็วสูงสายกรุงเทพ-พัทยา มูลค่าลงทุนร่วม 1 แสนล้านบาท (สถานีพัทยาอยู่ใกล้หาดจอมเทียน) ซึ่งหากเป็นไปตามแผนงานของภาครัฐที่จะเปิดประกวดราคาได้ในปี 2559 นั้นคาดว่าการก่อสร้างก็น่าจะใช้เวลา 2-3 ปีและการเปิดประชาคมเศรษฐกิจอาเซียนหรือเออีซีในปลายปี 2558 ปัจจัยบวกต่างๆ เหล่านี้เชื่อว่าจะช่วยส่งเสริมให้ความต้องการที่อยู่อาศัยในเมืองตากอากาศเพิ่มสูงขึ้น